Document ID: 31982D0556

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 29ης Ιουλίου 1982
περί εγκρίσεως του διευρυμένου προγράμματος για την εξάλειψη της βρουκελλώσεως των βοοειδών το οποίο υποβλήθηκε από τη Γαλλική Δημοκρατία
(Το κείμενο στη γαλλική γλώσσα είναι το μόνο αυθεντικό)
(82/556/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την οδηγία 77/391/ΕΟΚ του Συμβουλίου της 17ης Μαΐου 1977 περί καθιερώσεως κοινοτικού προγράμματος με σκοπό την εξάλειψη της βορυκελλώσεως, της φυματιώσεως και της λευκώσεως των βοοειδών (1), και ιδίως το άρθρο 9 παράγραφος 2,
την οδηγία 78/52/ΕΟΚ του Συμβουλίου της 13ης Δεκεμβρίου 1977 περί καθιερώσεως κοινοτικών κριτηρίων που εφαρμόζονται στα εθνικά σχέδια επιταχύνσεως της εξαλείψεως της βρουκελλώσεως, της φυματιώσεως και της ενζωοτικής λευκώσεως των βοοειδών (2), και ιδίως το κεφάλαιο ΙΙ,
την απόφαση 78/539/ΕΟΚ της Επιτροπής της 6ης Ιουνίου 1978 περί εγκρίσεως του προγράμματος επιταχύνσεως της εξαλείψεως της βρουκελλώσεως των βοοειδών το οποίο υποβλήθηκε από τη Δημοκρατία της Γαλλίας (3),
στην οδηγία 82/400/ΕΟΚ του Συμβουλίου της 14ης Ιουνίου 1982 περί τροποποιήσεως της οδηγίας 77/391/ΕΟΚ και καθιερώσεως συμπληρωματικού κοινοτικού προγράμματος για την εξάλειψη της βρουκελλώσεως, της φυματιώσεως και της λευκώσεως των βοοειδών (4),
Εκτιμώντας:
ότι η Γαλλική Δημοκρατία, με επιστολή της της 27ης Ιανουαρίου 1982, κοινοποίησε στην Επιτροπή ένα διευρυμένο πρόγραμμα γία την εξάλειψη της βρουκελλώσεως·
ότι, μετά από εξέταση και αφού ελήφθη υπόψη η επιτυχία του αρχικού προγράμματος, διαπιστώθηκε ότι το διευρυμένο πρόγραμμα είναι σύμφωνο με τις οδηγίες 77/391/ΕΟΚ, 78/52/ΕΟΚ και 82/400/ΕΟΚ·
ότι το διευρυμένο πρόγραμμα εξασφαλίζει τη συνέχιση των μέτρων που ελήφθησαν στο πλαίσιο του αρχικού προγράμματος και ότι το αρχικό πρόγραμμα έληξε την 1η Ιουλίου 1981·
ότι τα μέτρα που ελήφθησαν στο πλαίσιο του διευρυμένου προγράμματος εφαρμόζονται από την 1η Ιουλίου 1981· ότι, συνεπώς, πληρούνται οι προϋποθέσεις για χρηματοδοτική συμμετοχή της Κοινότητος·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής· ότι ζητήθηκε η γνώμη της Επιτροπής του Ταμείου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το διευρυμένο πρόγραμμα για την εξάλειψη της βρουκελλώσεως όπως αυτό εφαρμόζεται από τη Γαλλική Δημοκρατία από την 1η Ιουλίου 1981.
Άρθρο 2
Η χρηματοδοτική συμμετοχή της Κοινότητος θα είναι ανάλογη με τις επιλέξιμες δαπάνες για τα βοοειδή που θα σφαγούν την ή μετά την 1η Ιουλίου 1981.
Άρθρο 3
Η παρούσα απόφαση απευθύνεται στη Γαλλική Δημοκρατία.
Έγινε στις Βρυξέλλες, στις 29 Ιουλίου 1982.

Labels: 0
18
6